b'\n_START_ARTICLE_\nLarry Coryell\n_START_SECTION_\nBakgrunn\n_START_PARAGRAPH_\nLarry Coryell gikk p\xc3\xa5 Richland High School, i Richland i delstaten Washington. Der spilte han i lokale bands; The Jailers, The Rumblers, The Royals og The Flames. Han spilte ogs\xc3\xa5 i The Checkers fra Yakima. Han flyttet s\xc3\xa5 til Seattle og begynte ved University of Washington.\n_START_SECTION_\nKarriere\n_START_PARAGRAPH_\nEtter journaliststudier i Seattle flyttet Coryell til New York City i 1965 og ble G\xc3\xa1bor Szab\xc3\xb3s etterf\xc3\xb8lger i Chico Hamilton Quintett. \xc3\x85ret etter stiftet han det \xc2\xabpsykedeliske\xc2\xbb bandet The Free Spirits, som med Coryell og saksofonist/fl\xc3\xb8ytist Jim Peppers komplekse soli ble forl\xc3\xb8pere for jazzrocken. Tre \xc3\xa5r senere slapp Coryell to soloalbum som blandet elementer fra jazz, klassisk og rock. Seint i 1969 spilte han inn Spaces, sammen med  John McLaughlin. Dette er Coryells mest kjente album, og blir av enkelte regnet som begynnelsen p\xc3\xa5 1970-tallets fusion-jazz-b\xc3\xb8lge._NEWLINE_I 1973 stiftet Coryell gruppa The Eleventh House, som ogs\xc3\xa5 Randy Brecker og Alphonse Mouzon spilte i. Bandet var aktivt til 1975, og ble Coryells kommersielle h\xc3\xb8ydepunkt._NEWLINE_Senere spilte han overveiende akustisk gitar, eksempelvis p\xc3\xa5 soloalbumet Standing Ovation (1978) og i duo med Philip Catherine; Splendid (1978). Catherine og Coryell spilte ogs\xc3\xa5 inn med Charles Mingus, og med  St\xc3\xa9phane Grappelli og Niels-Henning \xc3\x98rsted Pedersen p\xc3\xa5 albumet Young Django (1979). Sammen med McLaughlin og flamencogitaristen Paco de Luc\xc3\xada dannet Coryell i 1979 en trio som turnerte i Europa under tittelen Meeting of Spirits. Problemer med rusmidler f\xc3\xb8rte til at han trakk seg tilbake fra trioen og ble erstattet av Al Di Meola._NEWLINE_Etter 1980-\xc3\xa5rene spilte Coryell igjen hovedsakelig elektrisk gitar, de senere \xc3\xa5rene i gitartrioer sammen med Badi Assad og John Abercrombie, og med Al Di Meola og Bir\xc3\xa9li Lagr\xc3\xa8ne.'